Die "suksevolle" verowering
In die boek Rigters kry ons 'n kykie in Israel se lewe in die beloofde land. En soos mens die boek deurlees sien mens hoe die volk van God stadig maar seker afvallig word. Reeds in Rigters 1 sien mens leidrade van wat sal kom. Die boek sou ons kon sê is een lang tragiese verhaal van afvalligheid. Dit begin met die onvoltooide uitdrywing van die Kanaänitiese volke en dit eindig met die bende verkragting en moord van 'n jong vrou.
Dit is egter 'n boek wat nie net vir ons iets oor ons eie kultuur en eie ongehoorsaamheid vertel nie, maar ook 'n boek wat kragtig getuig oor wie God is en hoe Hy getrou bly aan Sy verbond. God openbaar Homself deurgaans in die Ou Testament as 'n heilige God wat gevrees moet word. Hy is 'n God wat nie toelaat dat daar afbreek gedoen word aan Sy eer en heiligheid nie. En omdat mense God se beelddraers is, is hulle geskep om God se heiligheid te weerspieël. En daarom is die eise van daardie wet wat die volk ontvang nie willekeurig nie, maar dit hou direk verband met God se heiligheid.
Wanneer die volk dan die beloofde land intrek beveel die Here hulle om die land te reining van al die volke wat daar woon. Ons sien dan hoe Israel in ongehoorsaamheid nie hierdie bevel van die Here volledig uitvoer nie. En die feit dat Israel nie al hierdie mense uitwis nie is katastrofies, want soos ons deur Rigters lees sien ons dat Israel later nes hierdie mense van die land word, indien nie erger nie.
Wat in Israel gebeur het is dat hulle die aanbidding van die Here een aspekkie van hulle lewe gemaak het. God was daar om hulle te help en tot die mate wat Hy nie daar is om hulle te help nie, los hulle Sy Woord agter. Hulle aanbid God nie vir wie Hy is nie, maar vir wat Hy kan gee.
En is die nie 'n probleem in die kerk vandag nie? Wat motiveer jou om kerk toe te kom elke Sondag? Is dit die heiligheid van God? Of is dit dat jy 'n goeie mens in 'n slegte wêreld probeer wees?